Survé se Ayo is kontrak met Sasol kwyt | Netwerk24
Deur Amabhungane en Elvira Wood 22 Januarie 2020 08:07
Ayo is die tegnologiefiliaal van African Equity Empowerment Investments (AEEI), beleggingsbeheermaatskappy waarin Survé se Sekunjalo Investment Holdings die grootste aandeelhouer is met 'n belang van 61%.
Amabhungane berig dat toe Ayo in Desember in die verslag oor sy tussentydse resultate berig het dat 'n "beduidende kliënt 'n IKT meesterdienskontrak wat in Mei 2018 gesluit is wil kanselleer" het dit die waarskuwingsligte laat flikker.
Hoewel nie Ayo óf Sasol wou bevestig dat dit dié kontrak is nie, wys Amabhungane daarop dat al die datums waarna daar in die tussentydse resultate verwys word, presies ooreenstem met dié wat Ayo self oor die transaksie gepubliseer het.
Die beskrywing van Sasol as "beduidende kliënt" aan wie 'n "IKT meesterdienskontrak" verskaf word, stem ook woord-vir-woord ooreen met hoe die transaksie in 'n berig beskryf word wat in koerante wat aan Independent Media behoort in 2018 gepubliseer is.
Independent Media word óók deur Survé beheer.
Luidens Ayo se finansiële verslag het "die kliënt" reeds op 1 Oktober kennis gegee dat hy ses maande kennis gee dat hy die kontrak beëindig.
Dit is vyf jaar korter as wat die kontrak sou duur.
Die deel in Ayo se tussentydse resultate waarna hy na die kansellasie van 'n kontrak met 'n "beduidende kliënt" verwys.Foto: Skermgreep
"Ayo betwis die beduidende kliënt se reg om die ooreenkoms te kanselleer. Op grond van die dispuut het Ayo hom kragtens die ooreenkoms op die arbitrasieproses beroep en verwag dat die saak in die eerste kwartaal van 2020 verhoor sal word.
Dit was juis hierdie spesifieke kontrak met Sasol wat luidens getuies voor die kommissie van ondersoek na gebeure by die Openbare Beleggingskorporasie (OBK), die groot rede was hoekom dié korporasie prosesse aan die einde van 2017 gesystap het om R4,3 miljard in Ayo te belê as deel van sy notering op die JSE.
Lufuno Nemagovhani, hoof van interne oudits by die OBK, het in Januarie 2019 voor die kommissie onder voorsitterskap van regter Lex Mpati, getuig dat 'n roetine-oudit gewys het dat dr. Dan Matjila, voormalige uitvoerende hoof van die OBK, die belegging goedgekeur het nog vóórdat die transaksie aan die beleggingskomitee van die korporasie voorgelê is.
LEES OOK: Skok-getuienis oor OBK se belegging in Ayo
Die transaksie met Sasol, was volgens getuienis voor die Mpati-kommisie, dan ook die groot dryfveer wat Ayo gesê het sal help om 'n belang van 30% in British Telecom SA van sy eie moedermaatskappy African Equity Empowerment Investments (AEEI) te bekom.
Survé se Sekunjalo Investment Holdings besit 'n belang van 60% in AEEI.
Hoewel Ayo en Sasol wel die kontrak wat sewe jaar sou duur gesluit het, het die belegging in BTSA nooit gerealiseer nie.
Ayo het reeds in Mei 2019 aangekondig dat hy beplan om die OBK vir "wat na verwagting miljarde rande sal wees" dagvaar.
Die maatskappy het in 'n verklaring gesê dat hy "genoeg gehad het van die aantygings van bewerings wat op hoorsê en foutiewe feite gegrond is en deur middel van 'n rampspoedige propaganda-oorlog wat deur baie van die Suid-Afrikaanse media gevoer word, aan die mark deurgegee word."
Die OBK het op sy beurt op 29 Mei 'n aansoek by die hooggeregshof in Kaapstad ingedien waarin hy vra dat Ayo beveel moet word om die R4,3 miljard terug te betaal.